餞宋八充彭中丞判官之嶺南
作者：高適
朝代：唐

paragraphs: 覩君濟時略，使我氣填膺。
長策竟不用，高才徒見稱。
一朝知己達，累日詔書徵。
羽翮忽然就，風飆誰敢凌。
舉鞭趨嶺嶠，屈指冒炎蒸。
北雁送馳驛，南人思飲冰。
彼邦本倔強，習俗多驕矜。
翠羽干平法，黃金撓直繩。
若將除害馬，慎勿信蒼蠅。
魑魅寧無患，忠貞適有憑。
猿啼山不斷，鳶跕路難登。
海岸出交趾，江城連始興。
繡衣當節制，幕府盛威稜。
勿憚九嶷險，須令百越澄。
立談多感激，行李即嚴凝。
離別胡爲者，雲霄遲爾昇。